Najmiddin Ikromiy

Najmiddin Ikromiy (asl familiyasi Ergashev) (1960-yil 10-avgust, Andijon) – oʻzbek jurnalisti, publisist va shoir. Oʻzbekiston Jurnalistlar va Yozuvchilar uyushmalari aʼzosi.

 Tarjimai holi 
Najmiddin Ikromiy 1960-yil 10-avgustda Andijon shahrida tugʻilgan. 1985—1991-yillarda Oʻzbekiston milliy universiteti (sobiq Toshkent davlat universiteti)ning jurnalistika fakultetida tahsil olgan.

Mehnat faoliyatini 1981-yilda Andijon ip-gazlama birlashmasida ohorlovchilikdan boshlagan. Soʻngra 1986—1999-yillarda „Andijonnoma“ (sobiq „Kommunist“) gazetasida masʼul kotibning birinchi oʻrinbosari, savdo va matlubot xodimlari kasaba uyushmalari viloyat qoʻmitasida yoʻriqchi, boʻlim mudiri, respublika „Savdogar“, „Mulkdor“ gazetalari, „Hayot va iqtisod“ jurnalining Fargʻona vodiysi boʻyicha muxbiri vazifalarida ishladi. 2000—2020-yillarda Andijonnoma gazetasida muxbir, boʻlim mudiri, masʼul kotib, bosh muharrir oʻrinbosari, viloyat Jurnalistik mahorat markazi rahbari lavozimlarida mehnat qilgan.

 Ijodiy faoliyati 
Najmiddin Ikromiyning „Erta botgan oy“ nomli ilk sheʼriy toʻplami 1998-yilda chop etilgan. Shuningdek, uning „Boshlovchi jurnalist va mahorat mashaqqati“ (2009-yil), „Amaliy jurnalistika va mahorat“ (2013, qayta nashr 2016-yil) qoʻllanmalarining muallifidir. Ijodkorning „Sarhisob“ rukni ostida „Taraddud fasli“ (sheʼrlar), „Qoʻshni sigʻmagan uy“ (hikoyalar) va „Otam koʻrmagan kunlar“ (publitsistik) nomli uch jildli kitoblari (2023) nashr etilgan.

Taʼlim sohasidagi islohotlarni keng targʻib etishdagi mehnatlari va jurnalistika sohasi kadrlarini tayyorlashdagi faoliyati uchun „Xalq taʼlimi aʼlochisi“ koʻkrak nishoni bilan taqdirlangan.
Ijodiy faoliyati davomida uning minglab tahliliy-tanqidiy, maʼnaviy-maʼrifiy janrdagi maqolalari bosma va elektron nashrlarda chop etilgan .
 Manbalar 

Turkum:Oʻzbekistonlik shoirlar
Turkum:Oʻzbekistonlik yozuvchilar
Turkum:Oʻzbekistonlik jurnalistlar